Soihtukulkue Runeberginkadulla vuoden 2017 itsenäisyyspäivänä.
**612-soihtukulkue** on 612.fi-yhdistyksen Suomen itsenäisyyspäivänä Helsingissä järjestämä kansallismielinen kulkue. Suojelupoliisin mukaan järjestäjät ovat äärioikeistolaisia.*tarvitaan parempi lähde* Perinteisesti uusnatseja on osallistunut marssille *lähde?*. Kulkue lähtee Töölöntorilta ja päättyy Hietaniemen hautausmaan sankarihaudoille. Kulkueella sekä seppeleen ja kynttilöiden laskulla sankarihaudoille on tarkoitus kunnioittaa menneiden sukupolvien työtä ja uhrauksia. Kulkuetta vastustaa samanaikaisesti Helsinki ilman natseja -vastamielenosoitus.

Tapahtuma on järjestäjän mukaan poliittisesti sitoutumattoman yhdistyksen järjestämä. Helsingin Sanomien mukaan mielenosoitus on kuitenkin hyvinkin poliittinen.

Suomen Vastarintaliikkeen entisen aktiivin Esa Holapan mukaan kansallissosialistinen SVL oli aloitteellinen soihtukulkueen järjestämisessä, ja ensimmäisessä kulkueessa SVL:n aktivistit toimivat järjestysmiehinä.

Järjestäjät
-----------

Suomen Sisu on välittänyt tietoa tapahtumasta. Järjestelyissä on ollut mukana kirjailija Timo Hännikäinen, joka on myös tapahtuman verkkosivuston haltija. Suojelupoliisi luonnehti vuoden 2015 vuosiraportissaan kulkueen järjestäjiä "maahanmuuttovastaisiksi" ja "äärioikeistolaisiksi".

*Kansan Uutisten* mukaan vuoden 2014 marssin järjestysmiehinä toimi lukuisista väkivaltarikoksista tuomittuja Suomen vastarintaliike -uusnatsijärjestön jäseniä. Järjestö oli myös mainostanut tapahtumaa omilla verkkosivuillaan sekä sosiaalisessa mediassa. 612-kulkuetta oli lisäksi mainostettu useilla muilla äärioikeistolaisilla sivustoilla.

Suomen Vastarintaliikkeen entisen johtajan Esa Henrik Holapan mukaan Suomen Vastarintaliike oli aloitteellinen kulkueen järjestämisessä. Holapan mukaan soihtukulkue oli osa järjestön tavoitetta yhdistää äärioikeistolaiset, nationalistiset ja rasistiset ryhmittymät. Soihtukulkue ei kuitenkaan ollut virallisesti järjestön järjestämä, koska ei haluttu karkottaa mahdollisia osallistujia.

Kulkueet
--------

### 2014

Kulkueeseen osallistui noin 200 henkilöä.

### 2015

Kulkue mainosti itseään sitoutumattomana ja kansallismielisenä, mutta suojelupoliisin mukaan järjestäjät olivat maahanmuuttovastaisia ja äärioikeistolaisia. Mielenosoituksen poliisille ilmoittanutta Timo Hännikäistä on epäilty muun muassa kiihottamisesta kansanryhmää vastaan. Kulkueeseen osallistui noin 400 henkilöä.

Poliisin mukaan mielenosoitukset ja kulkueet sujuivat rauhallisesti, mutta 612-kulkuetta vastaan iskeneet anarkistit aiheuttivat häiriötä. Yleisjohtajana toiminut apulaispoliisipäällikkö Ilkka Koskimäen mukaan Vapaus pelissä -anarkistiryhmä pyrki kontaktiin 612-kulkueen kanssa, minkä poliisi esti. Toisessa tilanteessa väkijoukko oli tulossa poliisin päälle, ja toisessa tilanteessa poliisia heitettiin kivillä. Yhteenotto kärjistyi kuitenkin niin pitkälle, että poliisin oli käytettävä paineilma-asetta. Poliisi otti kiinni illan mittaan kaikkiaan yli 130 henkilöä. Kun 612-kulkue saapui hautausmaalle, antifasistit heittelivät soihtukulkuetta päin ainakin pulloja ja soihtuja. Kiinni otettujen joukossa ei poliisin mukaan ollut 612-kulkueeseen osallistuneita.

### 2016

Poliisi arvioi kulkueen osallistujamäärän 2 000 henkilöksi. Poliisin mukaan kulkue sujui rauhanomaisesti. Kulkue lauloi *Maamme*-laulun sekä kohotti kolminkertaisen Eläköön!-huudon. YLEn mukaan kulkueen reitillä oli yli kymmenen vastamielenosoittajaa. Suojelupoliisin mukaan äärivasemmistolaiset aktivistit yrittivät häiritä äärioikeiston ja äärikansallismielisten yleisötilaisuuksia itsenäisyyspäivänä Helsingissä. Poliisin puututtua anarkistien ja radikaalien antifasistien toimintaan tilanne kärjistyi hetkelliseksi mellakoinniksi ja poliisiin kohdistuneeksi väkivallaksi. Savon sanomat kirjoitti, että poliisi otti kiinni viisi kulkuetta häirinnyttä henkilöä.

Soihtukulkueen jälkeisenä päivänä paljastui, että hautausmaa oli jäänyt sotkuiseksi. Hautausmaalle jäi runsaasti soihtuja ja rauhanturvaajien muistomerkin maljassa oli ollut nuotio. 612-yhdistyksen mukaan osanottajia oli ohjeistettu kaksi erillistä kertaa palauttamaan soihdut sovittuun sammutuspisteeseen, mutta osa oli toiminut toisin. Yksi järjestäjistä, Jarno Alander kirjoitti Sarastus-verkkolehteen, että epäilee ulkopuolisten, mahdollisesti Antifan, käyneen sotkemassa hautausmaata kulkueen osanottajien siivottua soihdut ja muut roskat ensin roska-astioihin.

### 2017

Poliisit turvaamassa kulkueen turvallisuutta Museokadun risteyksessä.
Kulkueen aikana Helsingin poliisi arvioi, että kulkueessa oli reilusti yli tuhat osallistujaa. Myöhemmin poliisi täsmensi arviotaan osallistujamäärästä noin 2 800 henkilöön.

Poliisi otti itsenäisyyspäivän kulkueen yhteydessä kiinni kymmenen henkeä, joista suurin osa 612:n häiritsijöitä. Heistä kaksi oli heitellyt kulkueen osanottajia kananmunilla. Ennen mielenosoituksen alkua poliisi otti ennaltaehkäisevästi kiinni keski-ikäisen miehen. Hänen epäiltiin yrittävän häiritä kulkuetta. Sama mies oli edellisenä itsenäisyyspäivänä pahoinpidellyt 612-kulkueeseen osallistuneen ruotsalaisen, joka oli myös yksi uusnatsijärjestö Pohjoismaisen Vastarintaliikkeen johtohahmoista. Poliisi kertoi, että keski-ikäinen mies oli otettu kiinni hänen sosiaalisessa mediassa kirjoittamiensa viestien vuoksi. Vastamielenosoittajat vastustivat kulkuetta muun muassa buuaamalla.

Hautausmaan työntekijät ja kulkueen järjestäjät olivat käyneet pitkällistä kirjeenvaihtoa hautausmaan säännöistä etukäteen, eikä roskaamista ilmennyt, kuten vuoden 2016 kulkueen jälkeen.

#### Kulkueen jälkeinen itsenäisyyspäivän konsertti

Kulkueen jälkeen järjestettiin itsenäisyyspäivän konsertti Vantaalla Bar Rock Bearissa. Kulkueen osanottajille oli järjestetty myös linja-autokuljetus Helsingistä Vantaalle. Paikalla esiintyivät Vapaudenristi, neo-folk-artisti Pyhä kuolema sekä Sankar'hauta. Vapaudenristi-yhtye on aiemmin esiintynyt muun muassa Jesse Torniaisen hyväksi järjestetyssä tukikonsertissa.

Varhain aamulla 4. joulukuuta Bar Rock Bearin omistajan kolme autoa tuhoutui hänen kotipihallaan tapahtuneessa tulipalossa, joka oli alkanut yhden auton moottoritilasta. *Helsingin Sanomien* mukaan paloilla näyttäisi olevan yhteys itsenäisyyspäivän konserttiin. Poliisi tutkii tapausta vahingontekona ja toteaa, että autot on sytytetty tahallisesti. Itsenäisyyspäivän iltana Yleisradio uutisoi, että *Takku.net*-sivustolla julkaistussa nimettömässä viestissä oli ilmoittauduttu tuhopolton tekijöiksi, mutta poliisi ei pystynyt ottamaan kantaa sen luotettavuuteen. Myös omistaja syytti palosta vasemmistoanarkisteja, ja ilmoitti, ettei konsertteja peruta, vaikka kertoi, että häntä on uhkailtu myös muuten. MTV Uutisten haastattelussa hän kertoi, että aikaisemmin ravintolan WC-tilojen viemärit on tukittu vahingontekotarkoituksessa sementillä. Samassa haastattelussa hän jatkoi, että ravintolassa soitetaan kaikenlaista musiikkia eri genreistä. Useat ravintolat ovat lopettaneet äärioikeistolaisista yhteyksistä tunnettujen yhtyeiden konserttien järjestämisen, koska se herättää pahennusta. Myös poliisi on tietoinen itsenäisyyspäivän konsertin ohjelmasta. Poliisi kertoi itsenäisyyspäivänä olevansa tietoinen, että uusnatsien vastustajat olivat olleet kiinnostuneita konsertista ja poliisi oli tehnyt heistä myös havaintoja.

#### Siirretty lastentapahtuma

612-marssin osallistujia vuonna 2017. Etualalla Helsingin Asema-aukion pahoinpitelystä tuomittu uusnatsi Jesse Torniainen.
Töölöntorilla oli samaan aikaan määrä järjestää *Suomen 100-vee synttärit* -lastentapahtuma, joka oli saanut torin käyttöön luvan torin vuokraamisesta vastaavalta Helsingin Tukkutorilta. Itsenäisyyspäivää edeltävänä perjantaina Tukkutori määräsi kuitenkin tapahtuman siirrettäväksi pois Töölöntorilta mielenosoitusten aiheuttaman turvallisuusriskin vuoksi. Poliisin mukaan vastamielenosoittajat olisivat voineet vaarantaa turvallisuuden Töölöntorilla. Muun muassa Yleisradio epäili lastentapahtuman järjestämisen tapahtuvan vain 612-kulkueen häiritsemiseksi, mutta tapahtuman järjestäjät kiistivät väitteet. Itsenäisyyspäivän jälkeen Heikki Eskola julkaisi blogissaan pääjärjestäjä Aleksi Pahkalan suljettuun Facebook-ryhmään marraskuussa lähettämän viestin, josta selviää, että Pahkala oli tietoinen soihtukulkueesta ennen järjestämispäätöstä, ja syy tapahtuman järjestämiselle oli pyrkimys 612-kulkueen järjestämisen estäminen tai haittaaminen. Pahkala on aiemmin järjestänyt rasisminvastaiset tapahtumat "Meillä on unelma" vuonna 2015 ja "Peli poikki!" vuonna 2016. Itsenäisyyspäivää seuranneena viikonloppuna Pahkala kertoi joutuneensa "maalituksen kohteeksi" ja saaneensa jopa uhkailuja. Uhkaukset hän kertoi toimittaneensa poliisille. HJK:n toimitusjohtaja Aki Riihilahti tarjosi lastentapahtuman käyttöön Töölön jalkapallostadionia, jonne se päätettiin lopulta siirtää.

Feministisen puolueen puheenjohtaja, Helsingin kaupunginvaltuutettu Katju Aro pyysi selvittämään lastentapahtuman siirtämistä koskevan päätöksen laillisuutta. Poliisihallitus alkaa selvittämään siirtoa ja sitä koskevaa päätöstä.

#### Vastamielenosoitus

*Helsinki ilman natseja* -nimellä järjestettyyn vastamielenosoitukseen osallistui poliisin mukaan hieman yli 1 000 osallistujaa, järjestäjien oman ilmoituksen mukaan noin 3 000 henkeä. Marssin järjestivät Helsingin vasemmistonuoret ja A-ryhmä. Järjestäjät vaativat mielenosoituksessa muun muassa "rajoja auki". Osa vastamielenosoittajista kantoi mukaan Antifasistisia tunnuksia ja lippuja. Myös vastamielenosoitukseen järjestettiin yhteisiä linja-autokuljetuksia, esimerkiksi Kuopiosta. Vastamielenosoitus pysäytti aika ajoin raitiovaunuliikenteen.

Eräs vastamielenosoituksen ohjelmanumeroista oli Kai Sadinmaan ja Katri Tapolan järjestämä *Tule jalkapuuhun – minä häpeän Suomea* -performanssi. Siihen osallistujat kantoivat koko mielenosoituksen ajan muassaan jalkapuuta. Vastamielenosoittajilla oli mahdollisuus istuutua jalkapuuhun ja otattaa itsestään valokuva kyltin kanssa, johon oli lupa kirjoittaa asioita, joita istuja Suomessa häpeää. Näitä aiheita olivat muun muassa rasismin lisääntyminen, tolkun ihmiset sekä yhteiskunnan epätasa-arvo. Marssin päätteeksi esiintyivät Julma H. ja Pastori Leksi.

Mielenosoituksessa oli Pohjoismaisen vastarintaliikkeen NTV-kanavalle kuvaava mies, joka esiintyi ruotsalaisena toimittajana. Journalistiliitto reagoi tapahtuneeseen negatiivisesti, pitäen tapausta "hurjana": miehen toiminta oli kuitenkin sallittua, sillä toimittajan toimimiseen ja mielenosoittajien haastattelemiseen ei tarvita erillistä lupaa. Uusnatsit myös kaatoivat maahan ja pahoinpitelivät lyömällä vastaantulleen henkilön siirtyessään Vastarintaliikkeen tapahtumasta 612-soihtumarssiin. Helsingin poliisin rikoskomisario Hannu Kortelaisen mukaan tilannetta edelsi provokaatio, jota ilman pahoinpitelyä ei olisi tapahtunut. Pahoinpidellyllä miehellä oli ollut Good Night White Pride -paita, jota hän oli esitellyt kulkueelle. Poliisi ei ottanut ketään kiinni.

### 2018

Vuonna 2018 soihtukulkueessa oli poliisin arvion mukaan noin 1 800 osanottajaa. Poliisi otti kiinni kaksi vastamielenosoittajaa, jotka huusivat kulkueen osallistujille *Hävetkää*-huutoja. Iltalehden mukaan soihtukulkue sujui muuten rauhallisesti. Myöhemmin *Helsingin sanomat* uutisoi, että osanottajia olisi ollut 2 800.

Soihtukulkueen *Helsinki ilman natseja* -vastamielenosoituksen järjesti A-ryhmä, Varisverkosto, Helsingin Vasemmistonuoret ja Suomi-Rojava yhdistys. Poliisin arvion mukaan vastamielenosoitus keräsi myös 1 800 osallistujaa.

### 2019

Vuonna 2019 poliisin arvion mukaan soihtukulkueeseen otti osaa noin 1 500 osanottajaa. Poliisi otti kiinni ainakin 13 mielenosoittajaa kulkueesta. Viisi osallistujaa otettiin kiinni jo metrossa ja se pysäytti metroliikenteen. Kulkue on leimallisen äärioikeistolainen ja mukana on kielletyn uusnatsijärjestön Pohjoismaisen vastarintaliikkeen jäseniä. Poliisi pidätti kulkueen osanottajan, joka räjäytti paukkupommin väkijoukossa.

Soihtukulkuetta vastustanut *Helsinki ilman natseja* -mielenosoitus keräsi poliisin mukaan 2 700 osallistujaa. Tunnelma oli poliisin mukaan mielenosoituksessa rauhallinen, lukuun ottamatta kohtaamista 612-marssin kanssa. Helsinki ilman natseja -mielenosoituksessa esiintyivät muun muassa Paleface ja Laineen Kasperi. Järjestäjien mukaan vastamielenosoitus oli suunnattu "kaikille jotka arvostavat vapautta ja demokratiaa".

Elokapina vastusti 612-kulkuetta istumalla tiellä kulkueen edessä. Poliisi pidätti neljä kulkuetta häirinnyttä ihmistä. Myös osa Helsinki ilman natseja -vastamielenosoittajista jäi Helsingin Runebergin kadulle soihtukulkueen eteen, mutta poliisi siirsi vastamielenosoittajat syrjään kulkueen edestä.

### 2020

Vuonna 2020 tapahtuma peruttiin koronarajoitusten vuoksi.

### 2021

Vuonna 2021 soihtukulkueeseen osallistui noin 500 henkeä.

Helsingissä oli samaan aikaa myös kulkuetta vastustanut *Helsinki ilman natseja* -mielenosoitus, johon osallistui noin 1 500 henkeä. Mielenosoitus pysähtyi Runeberginkadulle estääkseen 612-soihtukulkueen etenemisen samalle kadulle. Se pysyi paikallaan tunnin ja esti 612-kulkueen kulun Runeberginkadun läpi, jonka vuoksi sen piti kulkea toista reittiä. Poliisi kertoi, että Helsinki ilman natseja -mielenosoituksen järjestäjää epäiltiin kokoontumisrikkomuksesta.

### 2022

612-kulkue järjestettiin uudestaan vuonna 2022. Kulkue kokoontui Töölöntorilla ja päättyi seppeleen ja kynttilöiden laskuun Mannerheimin haudalle. Kulkueeseen osallistui poliisin mukaan arviolta 400 henkeä.

*Yleisradion* mukaan tapahtumaa on luonnehdittu kansallismieliseksi ja äärioikeistolaiseksi. Polisiin mukaan kulkueeseen liittyi osa äärioikeistolaisen sinimustan liikkeen Suomi herää -mielenosoituksesta,
Muutama soihtukulkueen osallistuja poltti Venäjän lipun. Poliisi kehotti heitä lopettamaan. Venäjän ulkoministeriö vaati lipun polttaneiden henkilöiden saattamista vastuuseen.

Poliisin mukaan itsenäisyyspäivän mielenosoituskulkueet on aina vuoden suurin operaatio. Poliisi pyysi vuonna 2022 tapahtuman vuoksi virka-apua jokaiselta Suomen poliisilaitokselta sekä keskusrikospoliisilta ja suojelupoliisilta. Poliisi suositteli yksityisautoilun välttämistä mielenosoituskulkueen reitillä. Poliisi pyrki estämään 612-kulkueen ja vastamielenosoituksen välisen yhteenoton.

Poliisin mukaan *Helsinki ilman natseja* -vastamielenosoitukseen osallistui 1 000–1 500 osallistujaa. Vastamielenosoitus pysähtyi Museokadun ja Runeberginkadun risteykseen viime vuoden tavoin ja ilmoitti Twitterissä ryhtyneensä "blokkaamaan 612-natsimarssia." Kulkue ohjattiin toiselle kadulle. Vastamielenosoituksessa oli sekä anarkistilippuja että sateenkaarilippuja.
Vastamielenosoittajat pitivät esillä myös äärivasemmistolaisen kurdijärjestön PKK:n lippuja. EU on määritellyt järjestön terroristijärjestöksi. Poliisi takavarikoi liput, koska sen mukaan ne voisivat aiheuttaa provokaatiota ja siten vaarantaa yleisen turvallisuuden. Mielenosoittajien mukaan poliisi takavarikoi myös muiden kurdijärjestöjen liput. Poliisin mukaan tämä on mahdollista.
Vastamielenosoituksen järjestäjinä toimivat vuonna 2022 A-ryhmä, Varisverkosto, Helsingin vasemmistonuoret, Pinkkimusta Helsinki, Emilia-ryhmä ja Elokapinan antifasismiryhmä.

### 2023

Vuonna 2023 612-soihtukulkue sujui rauhallisesti. Reittiä muutettiin siten, että se ei kulkenut Runeberginkadulla olleen vastamielenosoituksen ohitse. Kulkueeseen osallistui poliisin arvion mukaan noin 500 henkeä. Ennen kulkueen alkamisajankohtaa Helsinki ilman natseja -mielenosoitus oli yrittänyt varata Töölöntoria käyttöönsä ja kokoontui sinne poliisin kiellosta huolimatta. Mielenosoitukseen osallistui poliisin arvion mukaan noin 1000 henkeä. Helsinki ilman natseja -tapahtumassa tapahtui sisäinen käsirysy joidenkin osallistujien sirppi ja vasara -lippujen vuoksi. Ennen soihtukulkueen alkamista poliisi tyhjensi torin poistumiskäskyn antamisen jälkeen ja otti 54 Helsinki ilman natseja -mielenosoittajaa kiinni niskoittelun vuoksi, minkä lisäksi vastatapahtuman järjestäjää epäillään kokoontumisrikkomuksesta. Eduskunnan oikeusasiamies sai poliisin tomimnnasta 16 kantelua, joissa poliisia arvosteltiin esimerkiksi suhteettoman ankarista voimatoimista rauhanomaisia mielenosoittajia kohtaan ja kokoontumisoikeuden rajoittamisesta, kun se kielsi Helsinki ilman natseja -mielenosoituksen. Tapahtumassa esimerkiksi hevonen ja mielenosoittaja osuivat toisiinsa. Oikeusasiamies aikoo tutkia poliisin toimet.

Lähteet
-------

1. ↑  Poliisilta viesti itsenäisyyspäivän viettäjille: Kannattaa harkita millaisiin mielenosoituksiin osallistuu  3.12.2015. Yleisradio. Viitattu 5.12.2015.
2. 1 2 3 4 5  Äärioikeistolaisten hihamerkit ja anarkistiliput vilahtelivat Helsingissä, kun tuhannet marssivat itsenäisyyspäivän mielenosoituksissa – Poliisi otti kiinni 13 ihmistä *Helsingin Sanomat*.  6.12.2019. Viitattu 9.12.2019.
3. 1 2 3 4 5 6  Poliisit ympäri Suomen varautuvat mielenosoituksiin – näin Helsingissä marssitaan itsenäisyyspäivänä *www.iltalehti.fi*. Viitattu 5.12.2022.
4. 1 2 3 4  Poliisi varautuu itsenäisyyspäivän mielenosoituksiin – nämä kulkueet marssivat kaduilla *Ilta-Sanomat*.  5.12.2022. Viitattu 5.12.2022.
5. 1 2 3  Kartta näyttää, missä Helsingissä marssitaan itsenäisyyspäivänä – uutena tulokkaana Convoy-järjestäjien autokulkue *Yle Uutiset*.  5.12.2022. Viitattu 5.12.2022.
6. ↑  612-kulkueen kotisivu 612.fi. Viitattu 22.12.2016.
7. 1 2  Mielenosoitukset | Helsinki ilman natseja -kulkue pysähtyi Töölöön estämään 612-kulkueen etenemisen – HS seuraa Helsingin mielenosoituksia *Helsingin Sanomat*.  6.12.2022. Viitattu 6.12.2022.
8. ↑  Näin toimii Suomen Vastarintaliike  15.05.2016. Yle. Viitattu 16.5.2017.
9. ↑  Itsenäisyyspäivälle uusi kansalaistapahtuma  9.10.2014. Suomen Sisu. Viitattu 5.12.2015.
10. ↑  Ääriliikkeet törmäyskurssilla itsenäisyyspäivänä – "Tilanne muuttunut dramaattisesti"  5.12.2015. Satakunnan Kansa.  Arkistoitu 8.12.2015. Viitattu 5.12.2015.
11. ↑  *Supo 2015*, s. 24. Helsinki: Suojelupoliisi, 2016. Teoksen verkkoversio. [vanhentunut linkki] Viitattu 28.4.2016.
12. 1 2  Kirjailija Timo Hännikäinen järjesti marssin uusnatsien kanssa  6.3.2015. Kansan Uutiset. Viitattu 5.12.2015.
13. ↑  Näin toimii Suomen Vastarintaliike  15.05.2016. Yle. Viitattu 16.5.2017.
14. ↑  612-kulkueeseen osallistui yhteensä noin 400 henkilöä – vastamielenosoittajia puolet vähemmän  7.12.2015. Keskisuomalainen. Viitattu 7.12.2015. [vanhentunut linkki]
15. ↑  Itsenäisyyspäivä sujui pääosin rauhallisesti - yli 130 otettiin kiinni Poliisi. 6.12.2015.
16. ↑  Itsenäisyyspäivän rähinät: Näin tilanne kärjistyi *iltalehti.fi*. Viitattu 10.4.2017.
17. ↑  Anarkistit ja soihtukulkue kohtasi Hietaniemessä - poliisi otti useita kiinni *Kaleva*. Viitattu 7.12.2021.
18. ↑  Itsenäisyyspäivä sujunut rauhallisesti Helsingissä[vanhentunut linkki] Poliisi. 6.12.2016. Viitattu 22.12.2016
19. 1 2  Niko Vartiainen, Jecaterina Mantsinen, Johanna Latvala: Poliisi: Äärijärjestöjen 612-mielenosoitus sujui rauhallisesti *Savon Sanomat*. Viitattu 5.12.2017.
20. ↑  Mielenosoitukset ovat ohi, uusia yhteenottoja ei enää odoteta *Yle Uutiset*. Viitattu 5.12.2017.
21. ↑  Suojelupoliisi: *Vuosikirja 2016*, s. 23. Suojelupoliisi, 2016. Teoksen verkkoversio.
22. ↑  612-kulkue jätti sotkun Hietaniemen hautausmaalle  (Arkistoitu – Internet Archive) Ilta-Sanomat. 7.12.2016.
23. ↑  Yhteenvetoa itsenäisyyspäivästä *Sarastus*.  8.12.2016. Viitattu 5.12.2017.
24. ↑  Helsingin poliisi: Mielenosoituskulkue lähtenyt #Töölöntori'lta kohti Hietaniemeä. Mukana reilusti yli 1 000 ihmistä. #Helsinki #poliisi *@HelsinkiPoliisi*.  9:09 AM - 6 Dec 2017. Viitattu 6.12.2017.
25. 1 2  Kansallismielinen 612-kulkue sujui rauhallisesti - matkalla kuului buuauksia ja "Suomi"-huutoja *Kaleva.fi*. Viitattu 25.4.2019.
26. ↑  Helsingin poliisi: Viimeisen arvion mukaan Hietaniemeen saapui noin 2800 mielenosoittajaa. #Helsinki #poliisi *@HelsinkiPoliisi*.  12:02 PM - 6 Dec 2017. Viitattu 6.12.2017.
27. ↑  Kymmenen kiinniottoa mielenosoituksissa, äärioikeistolaisen 612-marssin osallistujia heiteltiin kananmunilla (digitilaajille) *Helsingin Sanomat*.  6.12.2017. Viitattu 6.12.2017.
28. ↑  Helsingin poliisi otti itsenäisyyspäivänä kiinni kaikkiaan 8 henkilöä "ennaltaehkäisevästi" *Yle Uutiset*. Viitattu 14.12.2017.
29. ↑  Kilpamäki, Heini: Vuosi sitten Hietaniemen hautausmaalla oli vastassa surullinen näky – tältä paikalla näytti torstaiaamuna  7.12.2017. Ilta-Sanomat. Viitattu 9.12.2017.
30. 1 2 3  Salomaa, Marja: Äärioikeisto tulee itsenäisyyspäivän marssilta konserttiin Vantaalle: baarinpitäjän autot poltettiin maanantaiaamuna (digitilaajille) *hs.fi*. Viitattu 5.12.2017.
31. ↑  Omistaja kuuli pamauksen varhain aamulla *Ilta-Sanomat*.  4.12.2017. Viitattu 5.12.2017.
32. ↑  Poliisi varautuu häiriöihin äärijärjestöjen itsenäisyyspäivän jatkopaikalla *Yle Uutiset*. Viitattu 6.12.2017.
33. 1 2  Kaksi autoa poltettiin Vantaalla – omistaja syyttää vasemmistoradikaalien yritykseksi sabotoida äärioikeistolaista konserttia *mtv.fi*.  Arkistoitu 4.12.2017. Viitattu 5.12.2017.
34. ↑  Poliisi varautuu häiriöihin äärijärjestöjen itsenäisyyspäivän jatkopaikalla – "Olemme havainneet, että kohteesta ollaan kiinnostuneita" *ESS.fi*.  6.12.2017. Viitattu 9.12.2017.
35. ↑  Jokinen, Juho: Äärioikeistolaiset, lapset ja alpakat sulloutumassa itsenäisyyspäivänä samalle torille Töölöön – poliisi: "Nyt selvitellään, miten näin on päässyt tapahtumaan" (digitilaajille)  29.11.2017. Helsingin Sanomat. Viitattu 4.12.2017.
36. ↑  Halonen, Antti: Lapset, alpakat ja puput saavat väistyä uusnatsien tieltä itsenäisyyspäivänä - "Se on turvallisuusriski"  4.12.2017. Iltalehti. Viitattu 4.12.2017.
37. ↑  Lapset ja alpakat joutuvat väistymään äärioikeistolaisen 612-kulkueen tieltä Töölössä – "Ei voida taata turvallisuutta" (digitilaajille) *Helsingin Sanomat*.  4.12.2017. Viitattu 5.12.2017.
38. 1 2  Oliko Töölöntorille suunnitellulla lastentapahtumalla vain tarkoitus estää 612-soihtumarssi? Järjestäjät kiistävät *Yle Uutiset*. Viitattu 5.12.2017.
39. ↑  Salomaa, Marja: Järjestäjän Facebook-kirjoitus osoittaa: Töölöntorin alpakka­tapahtumalla haluttiin viedä huomio pois 612-kulkueesta ja saada se siirtymään muualle *Helsingin Sanomat*.  8.12.2017. Viitattu 9.12.2017.
40. ↑  Kauppinen, Kari: Alpakkatapahtuman järjestäjä vakuuttaa yhä, ettei kyse ollut vastamielenosoituksesta - "Minuun kohdistuu nyt isoa maalitusta, jopa uhkailua"  10.12.2017. Iltalehti. Viitattu 10.12.2017.
41. ↑  Nelskylä, Lena: Lapset ja alpakat siirtyvät juhlimaan Suomea Töölön jalkapalloareenalle  5.12.2017. Yle Uutiset. Viitattu 6.12.2017.
42. ↑  Poliisihallitus selvittää alpakka-tapahtuman siirtämistä äärikansallisen 612-tapahtuman tieltä itsenäisyyspäivänä *Yle Uutiset*. Viitattu 8.12.2017.
43. 1 2  Yksitoista kiinniottoa itsenäisyyspäivän mielenosoituksissa, äärioikeistolaisen 612-marssin osallistujia heiteltiin kananmunilla – Alpakat päivän yleisömagneetti *Helsingin Sanomat*.  6.12.2017. Viitattu 9.12.2017.
44. ↑  Virkkunen, Jussi: 3 000 marssi natseja vastaan Helsingissä  7.12.2017. Kansan Uutiset. Viitattu 9.12.2017.
45. 1 2  Kervinen, Aku: Alpakoita, ei natseja!.  *Antimilitaristi*, 4/2017.  Aseistakieltäytyjäliitto ry.
46. ↑  Journalistiliitto kauhistui Pohjoismaisen vastarintaliikkeen valereportterista: "Todella hurja tilanne, jos yleistyy"  7.12.2017. MTV3.  Arkistoitu 9.12.2017. Viitattu 9.12.2017.
47. ↑  Nurmi, Klaus: Uusnatsit hakkasivat miehen suorassa lähetyksessä – juontaja pilkkasi uhria  8.12.2017. Helsingin Uutiset. Viitattu 9.12.2017.
48. ↑  Halonen, Antti: Pohjoismainen vastarintaliike joukkonujakassa itsenäisyyspäivänä  8.12.2017. Iltalehti. Viitattu 9.12.2017.
49. ↑  Soihtukulkueessa noin 1800 marssijaa - poliisi otti kiinni kaksi kulkuetta häirinnyttä *www.iltalehti.fi*. Viitattu 25.4.2019.
50. ↑  Juho Jokinen HS: Poliisi listasi Helsingissä itsenäisyyspäivänä järjestettävät mielenosoitukset ja kulkueet, tiedossa viisi kokoontumista *Helsingin Sanomat*.  4.12.2019. Viitattu 7.12.2022.
51. ↑  Varis verkosto - antifasistinen verkosto: Helsingin itsenäisyyspäivän 2018 antifasistinen liveseuranta *varisverkosto.com*.
52. 1 2  Näin mielenosoitukset sujuivat: Paukkupommi väkijoukkoon – 13 kiinni *www.iltalehti.fi*. Viitattu 9.12.2019.
53. 1 2  Varis verkosto - antifasistinen verkosto: Raportti vuoden 2019 Helsinki ilman natseja -mielenosoituksesta *varisverkosto.com*.
54. ↑  Kutsu 612-kulkueeseen *SARASTUS*.  23.11.2021. Viitattu 7.12.2021.
55. ↑  Poliisi otti kiinni 21 ihmistä, Helsinki ilman natseja -kulkueen järjestäjää epäillään kokoontumisrikkomuksesta – lue ja katso, miten itsenäisyyspäivä sujui *Yle Uutiset*.  6.12.2021. Viitattu 7.12.2021.
56. 1 2  Itsenäisyyspäivä Helsingissä sujui poliisin näkökulmasta melko rauhallisesti *Poliisi*.  6.12.2021. Viitattu 5.12.2022.
57. 1 2  Itsenäisyyspäivä | Helsinki ilman natseja -protestin järjestäjää epäillään kokoontumisrikkomuksesta – kulkueen häiritsemistä yrittäneitä kiinni 19 *Helsingin Sanomat*.  6.12.2021. Viitattu 7.12.2021.
58. 1 2 3 4 5  Suomi herää -kulkue liikkeellä – tästä jutusta tiedät joka hetki, mitä mielenosoituksissa tapahtuu *Yle Uutiset*.  6.12.2022. Viitattu 6.12.2022.
59. ↑  Venäjä vaatii Suomea saattamaan vastuuseen henkilöt, jotka polttivat Venäjän lipun itsenäisyyspäivänä *Yle Uutiset*.  10.12.2022. Viitattu 12.12.2022.
60. 1 2 3  Poliisi mielenosoituksista: "Aina vuoden suurin operaatio" *www.iltalehti.fi*. Viitattu 6.12.2022.
61. 1 2  Äärioikeisto marssii huutaen Helsingin kaduilla - IL seuraa mielenosoituksia *www.iltalehti.fi*. Viitattu 6.12.2022.
62. ↑  Tutkija epäili PKK-lippujen kiellon mielenosoituksessa liittyvän Nato-prosessiin, mutta poliisin mukaan politiikalla ei ollut osuutta asiassa *Yle Uutiset*.  12.12.2022. Viitattu 12.12.2022.
63. 1 2  Aleksi Nissilä: Helsinki ilman natseja -mielenosoituksen sisäinen nujakka jäi ainoaksi yhteenotoksi – 54 otettiin kiinni *Iltalehti*.  6.12.2023. Viitattu 7.12.2023.
64. 1 2  Poliisi hajotti natseja vastustavan mielenosoituksen, kulkueet sujuivat rauhallisesti – katso kuvakooste *Yle Uutiset*.  6.12.2023. Viitattu 9.12.2023.
65. ↑  "Se oli aika pelottava tilanne" – mielenosoittajat kritisoivat poliisin käyttäneen liikaa voimaa Töölöntorilla *Yle Uutiset*.  7.12.2023. Viitattu 7.12.2023.
66. ↑  Oikeusasiamies aikoo tutkia poliisin toimet itsenäisyyspäivänä *Yle*.  29.12.2023. Viitattu 3.1.2024.

Aiheesta muualla
----------------

* Kuvia tai muita tiedostoja aiheesta **612-soihtukulkue** Wikimedia Commonsissa